বৃহস্পতিবার রাত ৮টায় হাটহাজারী মাদ্রাসা থেকে প্রচার করা হয় যে, পবিত্র মসজিদুল আক্বসার সম্মানিত খতীব প্রতিষ্ঠানটির মসজিদে রাত সাড়ে নয়টায় ইশা’র জামাতে ইমামতী এবং মুসল্লীদের উদ্দেশ্যে বয়ান করবেন। এই সংবাদ প্রচার হওয়ার পর পরই মাদ্রাসার হাজার হাজার ছাত্র-শিক্ষক ও স্থানীয় এলাকাবাসীর মধ্যে ব্যাপক উৎসাহ লক্ষ্য করা যায়। রাত ৯টার মধ্যেই হাটহাজারী মাদ্রাসার ২০ হাজার মুসল্লী ধারণ ক্ষমতার ৭তলা বিশিষ্ট প্রধান মসজিদ জামে বায়তুল কারীমে তিল ধারণের ঠাঁই ছিল না। পুরো মাঠ জুড়েও মুসল্লীদের সমাগম বাড়তে থাকে। রাস্তায় যানজটের কারণে মসজিদুল আক্বসার খতীব শায়খ আলী ওমর ইয়াকুব আব্বাসী’র পৌঁছাতে বিলম্ব ঘটায়। নিরাপত্তাবাহিনীর স্কটে রাত সাড়ে ১০টায় হাটহাজারী এলাকায় মেহমানের গাড়ি বহর প্রবেশ করলে হাটহাজারী মাদ্রাসা ক্যাম্পাস থেকে শুরু করে থানা পর্যন্ত রাস্তার দু’ধারে হাজার হাজার মাদ্রাসা ছাত্র সারিবদ্ধভাবে দাঁড়িয়ে আহলান সাহলান বলে সম্মানিত খতীবকে স্বাগত জানান। হাটহাজারী মাদ্রাসা ক্যাম্পাসে প্রবেশ করে তিনি সরাসরি জামে বায়তুল করীমে গিয়ে প্রথমে ইশা’র জামাতে ইমামতী করেন। এসময় হাজার হাজার মুসল্লীকে মসজিদে স্থান সংকুলান না হওয়ায় মাদ্রাসা মাঠে দাঁড়িয়ে জামাতে শরীক হতে দেখা যায়।